**Beirniadaeth Cystadleuaeth 352 - Rhyddiaith dan 19 oed (ar unrhyw ffurf) ‘Cadwyni’.**

Cafwyd 10 ymgais i’r gystadleuaeth hon ac fe fwynheais ddarllen pob un o’r 10 darn yn fawr iawn. Roedd y darnau i gyd yn syniadau gwreiddiol gyda’r holl ymgeiswyr wedi meddwl y tu allan i’r bocs, fel petai. Thema’r gystadeuaeth hon oedd ‘Cadwyni’ ac er bod yr holl ddarnau’n cynnig syniadau gwahanol i’w gilydd, mae’n rhaid i mi nodi mai dim ond tua hanner yr ymgeisiadau oedd yn cyd-fynd yn amlwg gyda’r thema dan sylw. Wrth feddwl ac ystyried rhai darnau’n fanwl, roedd modd gweld ychydig o gyswllt â’r thema ond nid oedd yn ddigon amlwg i’r darllenydd.

Er hyn, pwysig iawn yw nodi fod potensial mawr gan bob un o’r awduron ifanc a gyflwynodd ddarn i’r gystadleuaeth hon, ac roedd hyd yn oed y darnau nad oeddent yn cyd-fynd â’r thema yn ddarnau safonol iawn. Rydw i wedi pendronni a newid fy meddwl sawl gwaith am y darnau sydd wedi eu gosod yn gyntaf, yn ail ac yn drydydd, ond dyma fel rwy’n ei gweld hi. Daliwch ati a diolch am y cyfle i ddarllen a gwerthfawrogi eich gwaith!

Dyma rai sylwadau am bob ymgais, heb fod mewn trefn arbennig.

Rhyddel fab Rhieni Rhai:

Stori am arddegwr o’r enw Dai yw hon, ac mae ganddo deimladau am ferch yn ei ddosbarth Bioleg, er bod ganddo gariad yn barod. Llwydda’r awdur i roi mewnwelediad i fywyd a theimladau arddegwr, gan bron stereoteipio arddegwyr yng nghymdeithas heddiw, yn enwedig wrth gyfleu’r modd y mae Dai’n rhwystredig pan mae ei rieni’n gofyn iddo helpu.

Mae’r iaith yn raenus ac yn lân gyda thechnegau arddull effeithiol a naturiol.

Odeb:

Trosiad am straen a gorbryder yw’r gadwyn yn y darn hwn, wrth i’r awdur ddisgrifio’r teimlad o lusgo’r gadwyn ddur a’r bêl sy’n sownd wrthi o gwmpas o ddydd i ddydd. Buan y down i ddysgu mai disgybl ysgol yw’r prif gymeriad yn y darn ac mae’n poeni am ei arholiadau gyda phob dim yn teimlo’n ormod iddo, i’r fath raddau ei fod hyd yn oed yn ystyried camu o flaen bws wrth gerdded i’r ysgol.

Terfyna’r darn gyda’r unigolyn yn gorffen ei arholiadau ac yn teimlo’n ysgafn ac yn rhydd wrth adael neuadd yr ysgol a gadael y gadwyn ddur a’r bêl o dan y ddesg, fel y mae llawer o ddisgyblion eraill wedi gwneud.

Dyma ddarn gwreiddiol iawn, gydag iaith raenus a glân a thechnegau arddull hynod effeithiol.

Rwyf wedi mwynhau hwn yn fawr!

Nico:

Dyma ddarn creadigol iawn, gydag iaith raenus a safonol a thechnegau arddull gwreiddiol iawn. Mae rhannau o’r darn hefyd bron yn athronyddol, er enghraifft y cwestiwn rhethregol ‘Beth oedd pwrpas cynllunio bywyd, os nad oedd y bywyd hwnnw byth yn cael ei brofi gan unrhyw enaid?’.

Er hyn, teimlais nad oedd llawer o strwythur i’r darn ac roedd tipyn o neidio rhwng digwyddiadau ac elfennau amrywiol. Efallai bod modd canolbwyntio ar un elfen yn unig neu gysylltu’r elfennau?

Myfanwy:

Mae’r darn hwn yn ddiddorol iawn ac yn hollol wahanol i’r darnau eraill. Mae’r awdur yn neidio rhwng pytiau academaidd sy’n gwerthfawrogi’r gerdd ‘Preseli’ gan Waldo Williams a phytiau sydd wedi eu hysgrifennu yn y person cyntaf sydd fel bod yr awdur yn crwydro’r Preseli ac yn cymharu’r hyn sydd yno nawr gyda cherdd Waldo. Trafoda’r awdur y dirywiad yn ardal y Preseli, yn enwedig dirwyiad y Gymraeg a’r ymdeimlad o gymuned.

Mae’r iaith ar y cyfan yn raenus ac mae’r defnydd o dechnegau arddull yn ychwanegu at y naws hiraethus a siomedig a gafwyd yn y pytiau person cyntaf.

Roedd y darn hwn yn agos iawn at fod yn y 3 safle uchaf.

Cilgwyn:

Ymson mam a merch yw’r darn hwn, ar ôl i Sian, y ferch, gael ei hanfon i gartref adferiad. Mae ymson Sian yn trafod sut brofiad yw bod yn y cartref adferiad gan gwestiynu sut y bydd hi’n medru ailgychwyn ei bywyd tra bod atgofion y gorffennol fel bod cadwyn yn eu cysylltu gyda’i bywyd presennol. Mae ymson y fam, Delyth, yn trafod ei hofn na fydd yr hen Sian yn dychwelyd a’i bod yn teimlo ei bod hi wedi methu fel mam.

Dyma ddefnydd unigryw o’r thema ‘cadwyni’ gan ymdrin â thema aeddfed (dibyniaeth ar gyffuriau) gydag iaith naturiol, dafodieithol a disgrifiadau trawiadol drwy gydol y gwaith.

I wella, gallai’r diweddglo wedi bod yn fwy cadarn a thaclus.

Gorwel:

Mae’r darn hwn yn disgrifio hanes dwy wyres wrth iddynt ymweld â’u Mamgu mewn ysbyty neu gartref gofal. Ceir ymdriniaeth arbennig o thema sensitif iawn wrth drafod heneiddio, unigrwydd, a theimladau’r hen wraig wrth iddi aros i’w theulu ddod i’w gweld.

Llwydda’r iaith lafar, naturiol i ychwanegu naws bersonol at y darn ac mae’r toriadau i sôn am y brain yn ymosod ar yr oen ffaeliedig yn effeithiol ac yn gymhariaeth arbennig o fywyd yr oen a henaint y famgu.

Mae’r iaith yn hynod raenus a’r technegau arddull yn hynod effeithiol.

Graig Goch:

Ceir 2 ymson gan dad a mab yn y darn hwn, ac mae’r ddau ohonynt yn ffermio Fferm Tŷ Isaf. Llwydda’r awdur i gyfleu teimladau gonest y tad a’r mab, sydd yn eithaf tebyg i’w gilydd er nad oes yr un ohonynt yn ymwybodol o hynny. Mae’r ymsonau hyn yn realistig iawn ac yn tynnu sylw at bwnc llosg, sef yr heriau sy’n wynebu ffermwyr ac amaethyddiaeth. Llwydda’r awdur i bortreadu mor anodd yw amaethu yn yr oes sydd ohoni, ond mae hefyd yn cyfleu pa mor werthfawr yw bywyd amaethyddol a’r teimlad o berthyn a chymuned.

Nodi:

Mae Nodi’n ystyried cadwyni fel yr hyn sy’n gorfodi rhywun i wneud yr hyn sy’n ddisgwyliedig gan gymdeithas, a bod yn gaeth i system batriarchaidd. Dyma ymson gonest sy’n apelio at ein hemosiynau wrth i’r person cyntaf sôn nad yw’n barod i adael yr ysgol a symud ymlaen i’r cam nesaf. Mae’r technegau arddull yn hynod drawiadol ac yn cyfleu llif meddyliau’r unigolyn.

Y Feillionen Werdd:

Mae’r darn hwn yn adrodd hanes merch yn colli ei thad, sef y Brenin. Ar ôl marwolaeth ei thad, mae ei brawd yn dod yn Frenin, ond nid yw’r ferch yn credu bod ei brawd yn addas i’r swydd honno. Mae’r awdur wedi dehongli cadwyni yn y darn hwn fel cadwyni etifeddiaeth sy’n golygu nad oes modd dianc, a bod yn rhaid dilyn y traddodiadau disgwyliedig.

Mae arddull ysgrifennu’r awdur hwn yn aeddfed iawn, gydag iaith raenus a thechnegau arddull effeithiol. Er bod thema’r darn hwn yn eithaf hen-ffasiwn, mae’n ymdrin â llawer o themâu cyfoes megis hawliau merched.

Trên Grefi:

Yn y darn hwn, ceir hanes un dyn ar ddydd Sadwrn arferol yn ei fywyd. Yna i’r gwrthwyneb, ceir hanes dyn di-euog sy’n wynebu oes yn y carchar am lofruddiaeth. Mae’r ysgrifennu yn y darn hwn yn raenus ac yn safonol gyda thechnegau arddull trawiadol sy’n ychwanegu at y darn. Fodd bynnag, nid yw’n hollol amlwg sut y mae’n cysylltu â’r thema dan sylw, felly efallai gellid datblygu’r darn ymhellach.

1af: Odeb. 2il: Y Feillionen Werdd 3ydd: Gorwel.